作者:劉克莊
標題:賀新郎
內容:飛詔從天下。道中朝、名流欲盡，君王思賈。時事祗今堪痛哭，未可徐徐俟駕。好著手、扶將宗社。多少法筵龍象眾，聽靈山、屬付些兒話。千百世，要傳寫。子方行矣乘驄馬。又送他、江南太史，去遊氈廈。老我伴身惟有影，倚遍風軒月榭。悵玉手、何時重把。君向柳邊花底問，看貞元、朝士誰存者。桃滿觀，幾開謝。